
Comisia pentru Buget,

Finanţe şi Bănci
Bucureşti, 05.12.2018 
Nr. 4c-2/ 892
PLx. 674/2018
BIROULUI  PERMANENT

AL

CAMEREI  DEPUTAŢILOR
Vă înaintăm,  alăturat, raportul asupra propunerii legislative pentru modificarea Legii nr.227/2015 privind Codul Fiscal, trimisă spre dezbatere pe fond, cu adresa nr.PLx.674/2018, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

VICEPREŞEDINTE

Iuliu NOSA

Bucureşti,  05.12.2018    
Nr. 4c-2/ 892
PLx. 674/2018
Comisia pentru Buget,

Finanţe şi Bănci
RAPORT
asupra propunerii legislative pentru modificarea Legii nr.227/2015 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată spre dezbatere pe fond asupra propunerii legislative pentru modificarea Legii nr.227/2015 privind Codul Fiscal.

Senatul, în calitate de primă Cameră sesizată, a respins propunerea legislativă în ședința din data de 24 octombrie 2018.
Conform prevederilor art. 75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Propunerea legislativă a fost avizată negativ de către Comisia pentru industrii şi servicii și Comisia pentru drepturile omului, culte şi problemele minorităţilor naţionale, avizată favorabil de către Consiliul Economic și Social și Consiliul Legislativ și a primit punct de vedere negativ din partea Guvernului. 

Propunerea legislativă supusă dezbaterii are ca obiect de reglementare ca microîntreprinderile care fac sponsorizări pentru asigurarea finanţării organizaţiilor nonprofit să beneficieze de deducerea sumelor aferente impozitului pe venit până la nivelul de 20% din impozitul pentru trimestrul în care au fost înregistrate cheltuielile respective, indiferent de obiectul de activitate al organizaţiei nonprofit pe care decid să o ajute. De asemenea, se urmăreşte majorarea cotei din impozitul pe veniturile persoanelor fizice, care poate fi donată pentru susţinerea entităţilor nonprofit, de la 2% la 3,5%.
În conformitate cu prevederile art.61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat propunerea legislativă menţionată mai sus, în şedinţa din data de 4 decembrie 2018.
La lucrările Comisiei și-au înregistrat prezența un număr de 25 deputați, din totalul de 25 de membri.
La dezbaterea acestei propuneri legislative au participat, în calitate de invitați, reprezentanți ai Ministerului Finanţelor Publice.
În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate de voturi, să propună plenului Camerei Deputaţilor un raport de respingere a propunerii legislative pentru modificarea Legii nr.227/2015 privind Codul Fiscal, deoarece prin Ordonanța de urgență a Guvernului nr.25/2018 sunt introduse anumite măsuri cu privire la microîntreprinderile care efectuează sponsorizări pentru susținerea entităților nonprofit și a unităților de cult și care își deduc sumele respective până la nivelul valorii de 20% din impozitul datorat.
În raport cu obiectul şi conţinutul său, propunerea legislativă face parte din categoria legilor ordinare.
	VICEPREŞEDINTE,

Iuliu NOSA
	SECRETAR,

Şef serviciu

Giorgiana Ene

